b'\n_START_ARTICLE_\nCecul sau via\xc8\x9ba\n_START_SECTION_\nRezumat\n_START_PARAGRAPH_\n\xc3\x8en viitorul apropiat, Michael Jennings este un specialist \xc3\xaen inginerie invers\xc4\x83; el analizeaz\xc4\x83 tehnologia clien\xc8\x9bilor concuren\xc8\x9bilor s\xc4\x83i \xc8\x99i le recreaz\xc4\x83, ad\xc4\x83ug\xc3\xa2nd adesea \xc3\xaembun\xc4\x83t\xc4\x83\xc8\x9biri fa\xc8\x9b\xc4\x83 de specifica\xc8\x9biile originale. Pentru a proteja proprietatea intelectual\xc4\x83 a sa \xc8\x99i a clien\xc8\x9bilor s\xc4\x83i, Jennings folose\xc8\x99te o memorie tampon pentru a elimina cuno\xc8\x99tin\xc8\x9bele sale de inginerie cu ajutorul prietenului s\xc4\x83u, Shorty._NEWLINE_Jennings este abordat de fostul s\xc4\x83u coleg de camer\xc4\x83 de la colegiu, James Rethrick, CEO al companiei de succes din domeniul tehnologic Allcom. Rethrick \xc3\xaei propune lui Jennings s\xc4\x83 fac\xc4\x83 pentru ei o activitate de dezvoltare a unui produs pe o perioad\xc4\x83 de trei ani de munc\xc4\x83, ceea ce necesit\xc4\x83 ca el s\xc4\x83 locuiasc\xc4\x83 \xc3\xaen campus p\xc3\xa2n\xc4\x83 la \xc3\xaencheierea activit\xc4\x83\xc8\x9bii sale pentru Allcom, primind \xc3\xaen schimb un num\xc4\x83r mare de ac\xc8\x9biuni ale companiei. Jennings este de acord \xc8\x99i dup\xc4\x83 ce face aranjamentele pentru absen\xc8\x9ba sa pe termen lung, sose\xc8\x99te la Allcom, \xc3\xae\xc8\x99i pred\xc4\x83 bunurile  personale \xc8\x99i face un tur scurt al laboratoarelor unde se \xc3\xaent\xc3\xa2lne\xc8\x99te \xc8\x99i flirteaz\xc4\x83 cu botanistul dr. Rachel Porter. El este injectat cu un marker de memorie pe termen lung care urmeaz\xc4\x83 a-i separa memoria sa de la locul de munc\xc4\x83 \xc8\x99i a i-o \xc8\x99terge ulterior._NEWLINE_Trei ani mai t\xc3\xa2rziu, Jennings \xc3\xae\xc8\x99i recap\xc4\x83t\xc4\x83 memoria dup\xc4\x83 \xc3\xaencheierea activit\xc4\x83\xc8\x9bii sale pentru Allcom, iar Rethrick \xc3\xaei mul\xc8\x9bume\xc8\x99te pentru munca de succes desf\xc4\x83\xc8\x99urat\xc4\x83. \xc3\x8entors acas\xc4\x83, Jennings constat\xc4\x83 c\xc4\x83, de\xc8\x99i stocul de ac\xc8\x9biuni Allcom devenise destul de valoros (de aproximativ 92 de milioane de dolari), el semnase un act prin care renun\xc8\x9base la ac\xc8\x9biuni cu pu\xc8\x9bin\xc4\x83 vreme \xc3\xaenainte de sf\xc3\xa2r\xc8\x99itul activit\xc4\x83\xc8\x9bii sale pentru acea companie. \xc3\x8en plus, el constat\xc4\x83 c\xc4\x83 bunurile sale personale au fost \xc3\xaenlocuite cu un plic care con\xc8\x9bine c\xc3\xa2teva obiecte aleatoare din via\xc8\x9ba de zi cu zi. El este \xc3\xaen cur\xc3\xa2nd capturat de c\xc4\x83tre FBI care-l chestioneaz\xc4\x83 cu privire la moartea fizicianului William Dekker. Jennings reu\xc8\x99e\xc8\x99te s\xc4\x83 scape din arest, constat\xc3\xa2nd c\xc4\x83 produsele din plic pot fi folosite la momentul potrivit pentru a sc\xc4\x83pa de urm\xc4\x83ritori. Dup\xc4\x83 ce discut\xc4\x83 cu Shorty, el afl\xc4\x83 c\xc4\x83 aparatul pe care-l crease era capabil s\xc4\x83 vad\xc4\x83 viitorul. Rethrick, care urm\xc4\x83rise mi\xc8\x99c\xc4\x83rile lui Jennings, descoper\xc4\x83 un mesaj c\xc4\x83tre Porter \xc3\xaen care inginerul \xc3\xaei cerea acesteia s\xc4\x83 se \xc3\xaent\xc3\xa2lneasc\xc4\x83 \xc8\x99i trimite o dublur\xc4\x83 pentru a-i lua locul ei cu scopul de a \xc3\xaencerca s\xc4\x83 recupereze plicul. Adev\xc4\x83rata Porter apare \xc8\x99i \xc3\xael ajut\xc4\x83 pe Jennings s\xc4\x83 scape de FBI \xc8\x99i de oamenii lui Rethrick._NEWLINE_Ei se ad\xc4\x83postesc \xc3\xaentr-o \xc8\x99coal\xc4\x83 local\xc4\x83, examin\xc3\xa2nd obiectele r\xc4\x83mase \xc3\xaen plic \xc3\xaen timp ce Porter \xc3\xaencearc\xc4\x83 s\xc4\x83-l conving\xc4\x83 pe Jennings de rela\xc8\x9biile existente \xc3\xaentre ei \xc3\xaen timpul activit\xc4\x83\xc8\x9bii sale la Allcom. Unul dintre timbre con\xc8\x9bine o microdot care, prin m\xc4\x83rire, dezv\xc4\x83luie mai multe fotografii care arat\xc4\x83 c\xc4\x83 Allcom devenise o companie de succes, ea av\xc3\xa2nd un dispozitiv care-i putea permite s\xc4\x83 vad\xc4\x83 viitorul, dar acesta duce \xc3\xaen cele din urm\xc4\x83 la conflicte politice \xc8\x99i r\xc4\x83zboi nuclear. Jennings \xc3\xae\xc8\x99i d\xc4\x83 seama c\xc4\x83 el a construit acest dispozitiv folosind cuno\xc8\x99tin\xc8\x9bele lui Dekker \xc8\x99i, realiz\xc3\xa2nd ororile care vor veni, a preg\xc4\x83tit plicul folosind previziunile dispozitivului pentru a-i permite s\xc4\x83-\xc8\x99i vad\xc4\x83 propriul viitor pentru a reveni la Allcom \xc8\x99i a distruge aparatul. \xc3\x8en plus, dup\xc4\x83 cum descoper\xc4\x83 Rethrick \xc3\xaen scurt timp, Jennings a implantat un virus \xc3\xaen dispozitiv, oprindu-l pe Rethrick s\xc4\x83 anticipeze ac\xc8\x9biunile lui Jennings._NEWLINE_Jennings \xc8\x99i Porter revin la Allcom \xc8\x99i reu\xc8\x99esc s\xc4\x83 ajung\xc4\x83 la camera unde se afl\xc4\x83 aparatul, bloc\xc3\xa2nd u\xc8\x99a \xc3\xaen spatele lor. Jennings determin\xc4\x83 locul unde se afla circuitul defect \xc8\x99i-l \xc3\xaendep\xc4\x83rteaz\xc4\x83, program\xc3\xa2nd ulterior dispozitivul pentru a exploda \xc3\xaen c\xc3\xa2teva minute. Jennings folose\xc8\x99te ma\xc8\x99ina pentru ultima dat\xc4\x83, v\xc4\x83z\xc3\xa2nd o imagine a lui \xc3\xaensu\xc8\x99i \xc3\xaen care era \xc3\xaempu\xc8\x99cat de un agent FBI pe platforma de deasupra dispozitivului. \xc3\x8en cur\xc3\xa2nd, oamenii lui Rethrick reu\xc8\x99esc s\xc4\x83 intre \xc3\xaen camer\xc4\x83 \xc8\x99i, dup\xc4\x83 un scurt schimb de focuri, Jennings \xc8\x99i Porter fug pe platform\xc4\x83. Rethrick a\xc8\x99teapt\xc4\x83 acolo, amenin\xc8\x9b\xc3\xa2ndu-i cu arma, aceea\xc8\x99i imagine pe care Jennings o v\xc4\x83zuse anterior. C\xc3\xa2nd ceasul lui Jennings, luat din plic, \xc3\xaencepe s\xc4\x83 sune, Jennings se fere\xc8\x99te pentru a evita glon\xc8\x9bul tras de agentul FBI care \xc3\xael ucide \xc3\xaens\xc4\x83 pe Rethrick. Ma\xc8\x99ina este distrus\xc4\x83, iar Jennings \xc8\x99i Porter scap\xc4\x83 de FBI \xc3\xaen haosul creat. Atunci c\xc3\xa2nd agen\xc8\x9bii FBI ajung \xc8\x99i \xc3\xaencep s\xc4\x83 investigheze, ei simpatizeaz\xc4\x83 cu Jennings \xc8\x99i raporteaz\xc4\x83 c\xc4\x83 acesta a fost ucis \xc3\xaen explozie._NEWLINE_La finalul filmului, Jennings, Porter \xc8\x99i Shorty au deschis o pepinier\xc4\x83. Jennings \xc3\xae\xc8\x99i reaminte\xc8\x99te de o not\xc4\x83 din plic referitoare la o avere \xc8\x99i descoper\xc4\x83 ultima ac\xc8\x9biune pe care o f\xc4\x83cuse cu aparatul, estim\xc3\xa2nd rezultatele de la o loterie cu premii de multe milioane de dolari \xc8\x99i l\xc4\x83s\xc3\xa2nd biletul c\xc3\xa2\xc8\x99tig\xc4\x83tor \xc3\xaen cu\xc8\x99ca papagalului lui Porter.\n_START_SECTION_\nR\xc4\x83spuns critic\n_START_PARAGRAPH_\nCecul sau via\xc8\x9ba a ob\xc8\x9binut aprecieri mixte, \xc3\xaen special negative, din partea criticilor. Rotten Tomatoes d\xc4\x83 filmului un rating de 28% bazat pe 152 opinii, cu un rating mediu de 4,7 din 10. _NEWLINE_Metacritic d\xc4\x83 filmului un rating de 43% bazat pe opiniile a 34 de critici. _NEWLINE_Scott Tobias de la The A.V. Club a dat filmului o apreciere pozitiv\xc4\x83, numindu-l un "thriller inteligent" \xc8\x99i l\xc4\x83ud\xc3\xa2nd "sim\xc8\x9bul minunat de sincronizare \xc8\x99i de ritm al lui Woo".  _NEWLINE_Chris Barsanti de la Film Threat a l\xc4\x83udat de asemenea Cecul sau via\xc8\x9ba, numindu-l "unul dintre cele mai competente \xc8\x99i lini\xc8\x99titoare filme de ac\xc8\x9biune care au ap\xc4\x83rut de ceva timp"._NEWLINE_Roger Ebert a dat filmului dou\xc4\x83 stele (din patru), spun\xc3\xa2nd c\xc4\x83 el "s-a bucurat de film", dar a considerat c\xc4\x83 acesta "exploateaz\xc4\x83 [povestea lui Philip K. Dick] pentru ac\xc8\x9biunea \xc8\x99i poten\xc8\x9bialul s\xc4\x83u scenaristic, dar nu o dezvolt\xc4\x83 \xc3\xaen realitate." _NEWLINE_K. J. Doughton de la Film Threat a numit filmul "realizarea slab\xc4\x83 a lui John Woo" \xc8\x99i o "varia\xc8\x9bie neinspirat\xc4\x83 dup\xc4\x83 realiz\xc4\x83rile sale anterioare, superioare." _NEWLINE_James Berardinelli a dat filmului o stea \xc8\x99i jum\xc4\x83tate din patru, numindu-l "un film prost, completat cu o interpretare lipsit\xc4\x83 de str\xc4\x83lucire, cu un scenariu scris f\xc4\x83r\xc4\x83 cap \xc8\x99i o regizare neinspirat\xc4\x83".\n_START_SECTION_\nPremii\n_START_PARAGRAPH_\nBen Affleck a c\xc3\xa2\xc8\x99tigat Premiul Zmeura de aur pentru cel mai prost actor pentru presta\xc8\x9bia sa din film, precum \xc8\x99i din Gigli \xc8\x99i Daredevil. \xc3\x8entrebat de ce nu s-a prezentat pentru a-\xc8\x99i ridica trofeul, el l-a adus o s\xc4\x83pt\xc4\x83m\xc3\xa2n\xc4\x83 mai t\xc3\xa2rziu la emisiunea Larry King Live, unde l-a spart. Trofeul spart a fost v\xc3\xa2ndut pe eBay pentru o sum\xc4\x83 de bani suficient\xc4\x83 pentru a acoperi cheltuielile de \xc3\xaenchiriere pentru anul urm\xc4\x83tor a s\xc4\x83lii de ceremonii. La emisiunea Saturday Night Live, Ben Affleck a glumit c\xc4\x83 el ar fi ie\xc8\x99it din sal\xc4\x83 la premier\xc4\x83 \xc8\x99i ar fi solicitat banii \xc3\xaenapoi p\xc3\xa2n\xc4\x83 c\xc3\xa2nd \xc8\x99i-a dat seama c\xc4\x83 el a jucat \xc3\xaen film.'